Na temelju članka 118. Zakona o odgoju i obrazovanju u osnovnoj i srednjoj školi (NN br. 87/08), članka 20. Pravilnika o osnovnom umjetničkom školovanju ( NN br. 53/93), čl. 10 st. 1. i 2. i članka 24 .Statuta Glazbenog učilišta Elly Bašić (KLASA: 602-03/2008-02/33 URBROJ: 251-01-04-08-3), Školski odbor Glazbenog učilišta Elly Bašić na sjednici održanoj dana 29. siječnja 2015. donio je

PRAVILNIK O POLAGANJU RAZREDNIH I PREDMETNIH ISPITA

PREMA OSOBNIM POTREBAMA

 I. OPĆE ODREDBE

Članak 1.

Ovim pravilnikom utvrđuju se uvjeti za stjecanje osnovnoškolskog glazbenog obrazovanja polaganjem razrednih i predmetnih ispita prema osobnim potrebama u Glazbenom učilištu Elly Bašić u Zagrebu (u daljnjem tekstu Škola).

Članak 2.

Razredni i predmetni ispiti polažu se prema Nastavnom planu i programu Funkcionalne muzičke pedagogije za osnovnu glazbenu školu (NN br. 102/06).

II. UVJETI ZA POLAGANJE ISPITA PREMA OSOBNIM POTREBAMA

Članak 3.

Razredne i predmetne ispite prema osobnim potrebama mogu polagati osobe koje su privatno podučavane, koje nisu mogle pohađati nastavu i/ili izvršavati druge propisane obveze.

Članak 4.

Razredni ispit kandidati polažu iz svih nastavnih predmeta po nastavnom programu za određeni razred osnovne glazbene škole.

Predmetni ispiti polažu se iz onih predmeta pojedinih razreda osnovne glazbene škole za koje se kandidati prijave i za koje Škola posjeduje verifikaciju Ministarstva prosvjete i športa

(KLASA:602-03/95-01/215,URBROJ:532-06/2-95-4;KLASA:UP/1-602-03/03-01/0015, URBROJ:532-02-02-01/2-1) te Ministarstva Znanosti, obrazovanja i sporta ( KLASA: UO/1-602-03/10-05/00057, URBROJ: 533-09-10-0004).

Članak 5.

Razredni i predmetni ispiti organiziraju se u dva redovna roka: u siječnju i lipnju.

U izvanrednim slučajevima Nastavničko vijeće može odrediti druge rokove.

Članak 6.

U istom ispitnom roku kandidat može pristupiti polaganju više predmeta iz istog razreda kao i polaganju ispita iz dva uzastopna razreda, s tim da ne može pristupiti polaganju ispita iz višeg razreda dok prethodno ne položi sve ispite iz nižeg razreda.

Kandidat može polagati najviše dva razreda u jednoj školskoj godini.

Članak 7.

Kandidati polažu razredni ili predmetni ispit pred ispitnim povjerenstvom koje imenuje ravnatelj/ica na prijedlog Vijeća pročelnika.

Ispitno povjerenstvo od tri člana čine: pročelnik/ ica odjela koji je ujedno i predsjednik povjerenstva, ispitivač i treći člana, koji dolaze iz reda nastavnika predmeta koji se polaže ili nastavnika srodnog predmeta.

Članovi povjerenstva ne mogu ispitivati kandidate koje su privatno podučavali i s kojima su u rodbinskoj vezi.

Ukoliko se utvrdi povreda prethodnog stavka, ispit će se poništiti.

Kada se za polaganje ispita prijavi veći broj kandidata i to iz različitih odgojno-obrazovnih područja osniva se više povjerenstava.

Članak 8.

Neposredni nadzor nad radom povjerenstva koje provodi razredne i predmetne ispite vrši ravnatelj/ica Škole.

III. ORGANIZACIJA ISPITA

Članak 9.

Radom Ispitnog povjerenstva rukovodi predsjednik/ ica.

Prije pristupanja ispitu članovi povjerenstva utvrđuju identitet kandidata.

Članak 10.

Ispit se sastoji od pismenog i usmenog dijela (solfeggio, teorija glazbe i glazbena umjetnost) i praktičnog dijela (sviranje na instrumentu i skupno muziciranje).

Članak 11.

Ispiti se provode u jednom danu, a u slučaju većeg broja kandidata ispiti se mogu provoditi u više dana.

Članak 12.

Kandidat može polagati ispit najviše dva puta iz istog predmeta za pojedinu godinu.

Članak 13.

Nadzor na pismenom dijelu ispita vrši nastavnik predmeta iz kojeg se piše pismeni rad.

Kandidati su dužni samostalno izrađivati pismeni rad.

U slučaju da se kandidat služi nedopuštenim sredstvima, predmetni nastavnik će ga udaljiti s ispita s pravom ponovnog polaganja u slijedećem ispitnom roku, a udaljenje će se tretirati kao negativna ocjena.

Članak 14.

Pismeni rad pregledava, ispravlja i ocjenjuje predmetni nastavnik/ ica uz suglasnost ostalih članova povjerenstva prije polaganja usmenog dijela ispita.

Nakon izvršenog ocjenjivanja pismenog rada kandidat pristupa usmenom dijelu ispita samo

ako je pismeni dio ispita pozitivno ocjenjen.

Članak 15.

Usmeni i praktični dio obavlja se pred povjerenstvom prema pismenim ili usmenim pitanjima ispitivača.

Kandidat polaže nastavno gradivo u opsegu i na način određen nastavnim sadržajima u sklopu nastavnog plana i programa Funkcionalne muzičke pedagogije za osnovnu glazbenu školu.

Članak 16.

U toku ispita kandidati ne mogu bez odobrenja ispitivača napustiti prostoriju u kojoj se polažu ispiti.

Ispitivač ne može odobriti izlazak iz prostorije dva ili više kandidata u isto vrijeme.

Članak 17.

Uspjeh učenika iz svih nastavnih predmeta ocjenjuje se ocjenama: odličan (5), vrlo dobar (4), dobar (3), dovoljan (2), nedovoljan (1). Sve ocjene osim ocjene nedovoljan (1) su prolazne.

Nakon položenih ispita iz svih nastavnih predmeta jednog razreda, Ispitno povjerenstvo utvrđuje opći uspjeh učenika na temelju aritmetičke sredine.

Članak 18.

Ako kandidat nije zadovoljan ocjenom koju je utvrdilo ispitno povjerenstvo, može u roku od tri dana od dana primitka pismene obavijesti o postignutom uspjehu dati Nastavničkom vijeću Škole pismeni prigovor.

Odluka Nastavničkog vijeća je konačna.

Članak 19.

Kandidati koji su položili razredni ispit prema osobnim potrebama mogu podnijeti molbu Nastavničkom vijeću za upis u slijedeći razred redovnog glazbenog obrazovanja. Pri donošenju odluke Nastavničko vijeće mora voditi računa o prostornim i kadrovskim uvjetima.

IV. ADMINISTRACIJA ISPITA

Članak 20.

Za polaganje ispita prema osobnim potrebama nije potreban prethodan upis u Školu.

Kandidati koji žele polagati ispit dužni su podnijeti Školi pismenu zamolbu najkasnije 15 dana prije ispitnog roka.

U zamolbi moraju navesti rok u kojem žele polagati ispit, nastavne predmete i za koji razred.

Uz prijavu se prilaže:

 1. Originalna svjedodžba prethodnog razreda glazbene škole

 2. Rodni list (preslika)

 3. Popis obrađenog gradiva i pripremljenog gradiva za ispit iz instrumenta

 4. Dokaz o uplati ispitnih troškova

Ravnatelj/ ica Škole razmatrat će zamolbe samo onih kandidata koji su priložili dokumente iz prethodnog stavka.

Ako kandidat iz bilo kojeg razloga ne može pristupiti ispitu, dužan ga je odjaviti najkasnije 48 sati prije termina polaganja ispita i u tom će slučaju imati pravo na povrat troškova.

Članak 21.

Ravnatelj/ica utvrđuje termine za polaganje ispita, a predsjednik Ispitnog povjerenstva mjesto i vrijeme polaganja ispita.

Obavijest o mjestu i vremenu polaganja ispita bit će objavljena na oglasnoj ploči i web stranicama Škole u pravilu 8 dana prije početka ispita.

Članak 22.

U tijeku ispita kandidata se upisuje u Ispitni arak, te se vodi zapisnik za svakog kandidata.

Ispitni arak vodi predsjednik/ ica povjerenstva, a potpisuju ga ispitivač i treći član.

Članak 23.

U zapisnik se unose osobni podaci o kandidatu, datum i vrijeme trajanja ispita, pitanja i ispitni zadaci, ocjene koje je kandidat dobio iz svakog nastavnog predmeta i ocjena općeg uspjeha s datumom kada je ta ocjena utvrđena od strane ispitnog povjerenstva.

Zapisniku se prilažu i pismeni radovi kandidata.

Zapisnik o ispitima i pismeni radovi kandidata pohranjuju se u arhivi Škole i čuvaju najmanje pet godina od završetka polaganja razrednog ispita.

Ispitni arci čuvaju se trajno.

Članak 24.

Predsjednik Ispitnog povjerenstva proglašava rezultate ispita istog dana kada je završeno ispitivanje, a potom razrednik/ca razreda kojeg je kandidat položio upisuje kandidata i ocjene u posebnu matičnu knjigu i e-maticu.

Članak 25.

Kandidatima koji su položili predmetni ispit izdaje se pismena potvrda, a nakon položenih ispita iz svih predmeta jednog razreda izdaje se svjedodžba.

Članak 26.

Pismene potvrde potpisuje nastavnik kod kojega je kandidat polagao predmet struke, a svjedodžbe razrednik i ravnatelj/ica Škole, s napomenom da je kandidat završio razred glazbene škole prema osobnim potrebama po posebnom postupku.

Članak 27.

Troškove predmetnih i razrednih ispita snose prijavljeni kandidati u cijelosti i unaprijed.

Visinu ispitnih troškova utvrđuje Školski odbor Glazbenog učilišta Elly Bašić na prijedlog ravnatelja/ ice.

V. ZAVRŠNE ODREDBE

Članak 28.

Pravo tumačenja odredaba ovog Pravilnika ima Školski odbor GU Elly Bašić.

Članak 29.

Ovaj Pravilnik stupa na snagu osmog dana po objavi na oglasnoj ploči Škole.

KLASA: 011-01/15-01/01

URBROJ: 251-337-15-1

Zagreb, 20. veljače 2015.

 Predsjednica Školskog odbora:

 Maja Petyo Bošnjak, prof.

Ovaj Pravilnik je objavljen na oglasnoj ploči Škole dana 23. veljače 2015. i stupio je na snagu dana 3. ožujka 2015.

 Ravnateljica GU Elly Bašić

 Mirela Buchberger Karlo, prof.